立冬聞雷
作者：蘇轍
朝代：宋

paragraphs: 陽淫不收斂，半歲苦常燠。
禾黍飼蝗螟，粳稻委平陸。
民饑强扶耒，秋晚麥當宿。
閔然候一雨，霜落水泉縮。
薈蔚山朝隮，滂沱雨翻瀆。
經旬勢益暴，方冬歲愈蹙。
半夜發春雷，中天轉車轂。
老夫睡不寐，稚子起驚哭。
平明視中庭，松菊半摧禿。
潛發枯草萌，亂起蟄蟲伏。
薪槱不出市，晨炊午未熟。
首種不入土，春餉難滿腹。
書生信古語，洪範有遺牘。
時無中壘君，此意誰當告。